Dávid nyé ai ǹkúkúmá Akish nâ: “Ngə́ mə̄ ngáyén fɔ̄ɔ̄ mvɔ̄m á mís móe, ó və ma afólā á dzāl dá yā māl móē yǎ á ńnam mú, mə́ tɔ̄bɔ̄ étē amú dzé olɔ̌ wóē ó nə́ dzǎm tɔbɔ ai wa á dzāl ǹkúkúmá dóe ?” 6Ńdɔ fɔ́ɔ́ Akish a ngávə́ nyé Siglag amǒs te óbēn. Asú tē Siglag a ngáwóge ai ǹkúkúmá Yúda, a zaa kwí ámōs yə aná. 7É táŋ məlú yǎ Dávid a ngátɔbɔ á ńnǎm Bəfilísta e ngákwí ngɔn ényi. 8Dávid bân bod bóé bə́ kadəgə kwí ékūkúá, bə́ kə́ mǎn sǎ Gesurít, ai Gerzít ai Amalekít amú məyɔŋ mə́tē émɔ̄ mə́ ngábə́ tɔá ńkɔŋ ńnǎm tē a tádigi kobá, a tádigi á Shur a kələ kwí Égîptɛn. 9Dávid a yídí fɔ̄ɔ̄ ńnǎm tē ósə təge líg tɔ mod a və̌, tɔ fám tɔ miníngá, a nɔŋɔ́ fə miǹtómbá ai nyag, ai bǒzəle, ai bəkámɛl ai mim̀bɔ́d, a dúgan, a kə́ fə kwí ábə Akish. 10Ngə́ Akish a sílí nyé nâ: “Yə wabə́ kwí ekúkúá aná?” Dávid nyé nâ: “Á Négev yǎ Yúda, ngə́ Négev yǎ Yeramělit, ngə́ Négev bə́ Kénit.” 11Dávid ǎ lígī kig dzóm é və̄ə̄ tɔ fám tɔ miníngá, ǎ kələ́g kig ai bɔ́ á Gath, amú ā dzô nâ: bə́ zā kə́ bíā sɔ́mân nâ: “É mam má émɔ̄ Dávid ǎ bɔ.” Éyə fɔ́ɔ́ á ngāyílī nâ a yi kǎd bɔ̌ nálā ǹtíé ósə a ngátɔbɔ á sí Bəfilísta. 12Asú Akish ǎ fidigi Dávid, nyé nâ: “A ngábɔ ayɔŋ díé Ísraɛ̂l abuí bə́bə̂ bə́ mam, ású tē ǎ yi tɔ́bɔ ólɔ̌ wáma etɔ̌tɔbɔ.”